Gammel Soraner Cricketkamp 2018

v/ Peter Frederik Ulrich – S-1982

Søndag den 30 september 2018 fandt årets cricketkamp sted på skolen.

Ifølge traditionen møder et hold Gl. Soranere skolens unge crickethold den sidste søndag i september.

Således fandt årets cricketkamp sted på skolen søndag den 30. September. Som altid fulgte jeg trofast vejrudsigten for Sorø i ugen op til kampdato, og jo tættere dagen for kampen nærmede sig, jo mere urolig blev mit sind. Prognosen var skiftende og lød på overskyet vejr med 5-7 m/s vind, hvilket ifølge Beaufort skalaen betyder frisk til hårdvind. Dog ingen udsigt til regn. Pyha!

De ”gamle” ankom skolen kl. 9.00, hvor skolen var vært for kaffe og en bid brød i spisesalen.

Da vi trådte ud af hovedbygningen fandt vi Akademiet og skolens cricketbane smukt indhyllet i solskin og efterårsfarver, som kun en tidlig efterårsdag i Sorø kan fremvise. Det lovede godt for dagen og heldigvis sker det, at vejrudsigter kan blive gjort til skamme.

Skolens cricketbane ligger for enden af Søgade i forlængelse af stadion. Stiftelsen og dennes gartnerstab havde sørget for at slå græs og kridte banebegrænsningen flot op. Med nye gærdepinde solidt plantet i den sjællandske muld var vi så småt klar til at starte cricketkampen.

Skoleholdet har trænet hver onsdag siden skoleårets begyndelse i august. Skoleholdet trænes af headcoach Gee Mitchell samt assisterende trænere Frank Pearson og Fahad Khan. Fra os alle skal der lyde en stor tak til trænerstaben – uden deres frivillige bistand og store kærlig til cricketsporten ville der nok ikke være cricket på Sorø Akademi.

Kaptajnerne for de respektive hold Hans Henrik Nissen (S-1980) og Erik Rame (3. G) slog plat og krone og lodtrækningen faldt ud til skoleholdets fordel, som sendte de gamle Soranere til gærdet for at batte. På forhånd havde vi aftalt at spille kampen over 2x20 overe.

Efter 20 overe havde Gl. Soranere formået at score 104 runs for tabet af 6 gærde, 3 spillere retired og 2 forlod bane ”not out”. Herefter var det skoleholdet tur til at gå til gærdet og forsøge at score 105 runs for at vinde kampen.

Desværre for skoleholdet havde Gl. Soranerne allieret sig med 2 unge dygtige kastere: Clara Yatman (S-17) og Mathilde Dahl (S-17). Clara og Mathilde viste sig at være for stor en mundfuld for det unge skolehold. Til sammen tog Clara og Mathilde 5 gærde og dermed stod det klart efter 20 spillede overe at Gl. Soraner holdet kunne trække sig sejrigt ud af kampen.

Selvom de gamle vandt så viste skoleholdet mange talenter og udviklingspotentialet er stort.

Og nu handler cricketsporten ikke kun om at vinde – fælleskab, samvær og kærlighed til cricket er ofte de vigtigste parametre for os der udøver sporten.

Pausen mellem de to innings bød nok på dagens bedste oplevelse. Det viste sig til alles overraskelse at skoleholdets assisterende træner Frank Pearson havde fødselsdag og kunne fejre sin 86 års fødselsdag med datterens medbragte ”kagemand” og ”Happy Birthday” sang fra 22 glade cricketspillere.

Frank Pearson har igennem flere årtier ydet en stor indsats for cricket på Sorø Akademi. Frank, hvis du læser dette: så skal der lyde en stor tak til dig fra Skolen og Soransk Samfund for dit store frivillige arbejde for cricket på Skolen.

Efter kampen og en velfortjent fadøl var Skolen vært for fællesspisning i vestibulen. Her samledes Gl. Soranerne og Skoleholdet og gjorde status for dagen med taler og røverhistorier fra en svunden tid.

Hans Henrik Nissen uddelte på vegne af Gl. Soranerholdet cricketbat til den spiller, som gennem flid, talent og dagsform havde udmærket sig. I år gik cricketbattet velfortjent til Barbara Brask Helleberg (2z).

Gee Mitchell, skolens headcoach, rundede talerrunden af med en generelt opdatering om træning af skolens elever.

Gee afsluttede sin tale med at uddele flidspræmier til:

Aksel Søren Beltoft (3x) fik overrakt et mini cricketbat for sin hjælpsomhed og cricket ånd

Harriet Louisa Reese Holm (2a) fik overrakt selve match cricketbolden for sin loyalitet og engagement samt hendes ukuelige vilje til aldrig at give op.

Ann Furholt Petersen, Skolens bibliotekar fik overrakt en cricketbold for sin altid trofaste støtte og interesse for cricket på Skolen.

Dagen blev endnu en uforglemmelig cricketbegivenhed og en stor tak går ud til alle Jer, som bakker op om Sorø Akademi Cricket.

|  |  |
| --- | --- |
| Skoleholdet: | Gl. Soranerholdet |
| Erik Rame – captain | Hans Henrik Nissen – captain |
| Aksel Beltoft | Michael Goeskjær - keeper |
| Filippa Andersen Mølsgaard | Christian Eifer |
| Harriet Louisa Reese Holm | Jørgen Eliasen |
| Barbara Brask Helleberg | Michael Humle |
| Majken Fuhrmann | Jonathan Humle |
| Jasmine Iversen | Klavs Eising |
| Jonas Ellingsgaard | Jens Frederik Høgh-Knudsen |
| Tobias Flebo | Christian Tejnø |
| Røskva Sonnenborg | Mathilde Dahl |
| Dane og Arthur – Franks børnebørn | Clara Louise Yatman |

|  |
| --- |
| Support: |
| Gee Mitchell – SA Cricket headcoach  |
| Frank Pearson – SA Cricket ass. coach |
| Fahad Khan - SA Cricket ass. coach |
| Peter Ulrich – SA Cricket koordinator |